Galek, Karol, poslanec NR SR (2017-03-24):
Pani predsedajúca, ďakujem veľmi pekne za slovo. Pozdravujem vážené kolegyne, kolegov, ktorí tu ešte ostali. Ja mám takú nejakú smolu na tie piatky a záverečné hodiny, no ale nič sa s tým nedá robiť. Som presvedčený, že budete svojich kolegov dostatočne informovať o tom, o čom tento zákon je. Dovolím si teda v tej prvej časti zhrnúť, prečo tento zákon predkladáme a troška vás oboznámiť s informáciami, ktoré sú v dôvodovej správe. Takže hlavným cieľom návrhu tohto zákona je legislatívna úprava postavenia Úradu pre reguláciu sieťových odvetví ako celku, no a samozrejme väčšia transparentnosť procesu regulácie v sieťových odvetviach, oddelenie rady úradu od úradu samotného, od Úradu pre reguláciu sieťových odvetví, zriadenie predstavenstva úradu ako kolektívneho orgánu na čele ÚRSO, podmienky členstva v predstavenstve úradu a rade, spôsob menovania členov predstavenstva úradu, ale aj rady, ktorý posilní ich nezávislosť, úprava funkčného obdobia členov predstavenstva úradu a rady. No a návrh taktiež predstavuje riešenie absencie nezávislého prieskumu prvostupňových rozhodnutí úradu, ktoré požaduje komunitárne právo. Tento, táto prvá časť je veľmi zjednodušene povedaná. Potrebujeme my dneska oddeliť regulačný úrad od regulačnej rady, pretože práve tá regulačná rada je odvolacím orgánom voči rozhodnutiam regulačného úradu. Vieme veľmi dobre, ako to fungovalo doteraz, kedy predseda regulačného úradu bol súčasne aj predsedom regulačnej rady. To znamená, ak ste sa odvolali voči nejakému takému rozhodnutiu toho predsedu, tak to pochopiteľne končilo na stole toho istého človeka. A nefungovalo to. Že to nefungovalo, to sme videli aj v kauze vysokých cien energií, ktorá prepukla v januári tohto roku. Návrh zákona reaguje aj na potreby aplikačnej praxe, ktorá si vyžiadala upresnenie niektorých aktuálnych otázok platného legislatívneho rámca, najmä čo sa týka odvolacieho konania, pri ktorom došlo k nesprávnej transpozícii požiadaviek sekundárneho práva Európskej únie na kvalitu orgánu rozhodujúceho o odvolaniach voči rozhodnutiam národného regulačného úradu. To znamená, táto požiadavka oddelenia rady a úradu nie je nová, táto bola už v treťom energetickom balíčku, bohužiaľ, vtedy bola nesprávne implementovaná. My sme tu mali kvôli tomu aj EÚ pilot. Otázkou vhodnosti mechanizmu odvolania v súčasnosti sa už zaoberá aj Európska komisia v rámci vyšetrovania transpozície tretieho energetického balíka s cieľom posúdiť možný nesúlad s právnymi predpismi Európskej únie. To je to, o čom som hovoril. Európska komisia nás upozorňovala na to, že nemôžeme mať, preboha, predsa úrad a odvolací orgán zlúčený v jednej osobe. Toto riešenie je naším návrhom zákona a odstraňujeme tým teda hrozbu nejakých sankcií zo strany Európskej únie. Súčasná právna úprava, podľa ktorej v odvolaniach proti prvostupňovým rozhodnutiam úradu rozhoduje regulačná rada, resp. predseda úradu v konaniach o uložení pokút, nenapĺňa požiadavku článku 37 ods. 17 smernice o vnútornom trhu s elektrinou a článku 41 ods. 17 smernice o vnútornom trhu s plynom, ktorý hovorí: „Členské štáty zabezpečia, aby na národnej úrovni existovali vhodné mechanizmy, v rámci ktorých môže strana dotknutá rozhodnutím regulačného orgánu podať odvolanie na orgán nezávislý od zúčastnených strán“, a čo je dôležité, aj od akejkoľvek vlády. Nezávislosť odvolacieho orgánu definuje bod 37 preambuly smernice o vnútornom trhu s elektrinou, resp. bod 33 preambuly smernice o vnútornom trhu s plynom, podľa ktorých nezávislým orgánom, ku ktorému má právo odvolať sa subjekt dotknutý rozhodnutím národného regulátora, by mal byť súd alebo iný súdny orgán s právomocou viesť súdne preskúmanie. Súčasná právna úprava regulačnej rade ako odvolacieho orgánu zverejniť oprávnenia rozhodovať o odvolaní v konaniach o uložení pokút predsedovi úradu nenapĺňa požiadavku nezávislosti odvolacieho orgánu, ktorý by mal byť porovnateľný s nezávislosťou súdov, resp. iných súdnych orgánov oprávnených viesť súdny prieskum. Dôvodom je, že predseda úradu organizačne riadi úrad a sú mu všetci ostatní zamestnanci úradu prísne podriadení a povinní plniť uložené služobné úlohy práve s poukazom na zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov. Najmarkantnejšie sa závislosť odvolacieho orgánu prejavuje v konaniach o uložení pokuty, kde v I. stupni rozhoduje vecne príslušný útvar úradu organizačne a štátno-zamestnanecky podriadený predsedovi úradu a o odvolaní rozhoduje sám predseda úradu. Toto je to, čo sa u nás spomínalo v tej druhej časti. Táto situácia dneska síce nie je taká vypuklá, pretože pán Jozef Holjenčík ako pôvodný predseda úradu už odstúpil, teda hovorí sa, že odstúpil, ja by som povedal, že bol odstúpený. A dneska máme na čele toho regulačného úradu práve podpredsedu a takisto na čele regulačnej rady je osoba, ktorá je poverená v rámci rady. Návrhom zákona dochádza k rekonštrukcii orgánov štátnej správy pre oblasť regulácie sieťových odvetví, pre ktoré sa ruší regulačná rada podľa doterajších predpisov a zriaďuje sa rada ako samostatný nezávislý kolektívny orgán oddelený od úradu. Zrušuje sa orgán predsedu úradu, ktorý je nahradený predstavenstvom úradu s troma členmi. Nezávislosť oboch orgánov sa zabezpečuje nezlučiteľnosťou členstva v rade s funkciou člena predstavenstva úradu. Čiže tu už sa dostávame k samotnému, k samotnému výkonu alebo k samotnému zloženiu rady a úradu. Kolektívnosť orgánu na čele úradu je doplnená zásadou rotácie členov predstavenstva, ako aj predstavenstva úradu, ktoré zaisťujú nižšiu mieru pravdepodobnosti chýb či osobného zlyhania a zaisťuje logicky vyššiu mieru stability. Zároveň sa tým plní požiadavka smerníc zabezpečiť primeraný rotačný systém pre kolektívne predstavenstvo alebo najvyššie vedenie. Tento rotačný princíp v súčasnosti už máme, napríklad v prípade rady, regulačnej, ale nemali sme ho práve v prípade úradu. My nevymýšľame žiadne koleso, my iba preberáme to, čo funguje vo zvyšku Európy a preberáme to alebo aplikujeme to, čo nám predpisuje samotná Európska komisia, resp. smernica. Tento náš návrh vychádza z konkrétneho fungujúceho systému práve v Rakúsku, ale v tej ďalšej časti vám viacej poviem napríklad o Českej republike, kde takisto od 1. 8. budú mať nový zákon. Čo sa týka členov týchto jednotlivých orgánov, tento zákon definuje aj jednotlivé kvalifikačné predpoklady, ktoré majú zabezpečiť ich odbornosť. Dneska to už tu bolo viackrát spomínané, že naozaj práve tá odbornosť pokrivkáva a pokrivkáva, bohužiaľ, práve na takto dôležitom úrade. Odbornosť členov orgánov v oblasti sieťových odvetví a dostatočnú kvalifikáciu pri plnení úloh podľa zákona. Zavádza sa tiež požiadavka, aby členmi predstavenstva úradu boli nielen osoby disponujúce príslušným vzdelaním a praxou, ale aj osoby v oblasti sieťových odvetví všeobecne uznávané a dostatočne skúsené. Na čo, na čo tu narážam, je presne to, niektoré mená tu už zazneli, konkrétne mená na nejakých kandidátov predsedu úradu, ktoré napríklad práve tuto, toto kritérium všeobecnej uznateľnosti a skúsenosti, bohužiaľ, nespĺňali. Aplikácia predpisu do praxe neprinesie žiadnu komplikáciu v činnostiach regulovaných subjektov, ani koncových spotrebiteľov energií. Naopak by mala zaistiť stabilnejšie prostredie v oblasti regulácie sieťových odvetví a zaistiť vyššiu transparentnosť v rozhodovaní úradu. Predložený návrh zákona zakladá negatívny vplyv na rozpočet verejnej správy. Tento zákon nepredkladáme prvýkrát, predkladali sme ho už v máji a práve vtedy sme dostali jednu pripomienku s tým, že nemáme vyhodnotený alebo teda hovoríme o tom, že meníme tú štruktúru na tom, toho predstavenstva alebo zavádzame to predstavenstvo úradu a nemali sme dostatočne vyhodnotené, aký to bude mať finančný dopad práve na tú verejnú správu. No a tak sme si pozreli teda tú súčasnú štruktúru, kde máme predsedu úradu a kde máme podpredsedu úradu. No a potom sme si pozreli, ako funguje dneska práve tá regulačná rada, ktorá má šesť členov. My hovoríme o tom, že v regulačnej rade by mali, malo byť päť členov a to predsedníctvo by malo byť trojčlenné. To znamená, že tam vlastne pribúda jedna osoba a ten objem predpokladaný, ten je negatívny, 46 742,20 eur, čiže máme to presne vyčíslené, ale ja si myslím, že naozaj tento dodatočný výdavok je v porovnaní s tým, čo môžeme získať vďaka transparentnosti, nezávislosti a systémovosti tak dôležitého orgánu, akým je Úrad pre reguláciu sieťových odvetví, tak táto suma je relatívne zanedbateľná. Takisto tento návrh zákona nemá negatívny dopad na životné prostredie, ani na informatizáciu spoločnosti, no a nemá ani negatívne sociálne vplyvy na hospodárenie obyvateľstva, ani negatívne vplyvy na podnikateľské prostredie. Ja si skorej dovolím tvrdiť, je to možnože skorej také subjektívne hodnotenie, ale naopak bude mať pozitívne dopady, pretože naozaj iba nezávislý a transparentný, funkčný regulačný úrad dokáže zabezpečiť stabilné, nie plagátovo stabilné, ale naozaj stabilné ceny energií, ktoré budú nízke pre všetkých, zlepší sa tam, zlepší sa tým aj naše podnikateľské prostredie, nebudeme tu mať energetickú chudobu, ktorá je v súčasnosti naozaj veľkou hrozbou. Dovolím si možno ešte k tým konkrétnym bodom, ktoré upravuje práve tento návrh. Takže čo sa týka tých jednotlivých orgánov, navrhujeme dva orgány štátnej správy, ako som povedal v tej prvej časti, oddelená regulačná rada od regulačného úradu bude mať postavenie nezávislého kolektívneho štátneho orgánu, ktoré budú rozhodovať o, ktorý, hovorím o rade, ktorý bude rozhodovať o opravných prostriedkoch proti rozhodnutiam úradu a úrad, ktorý zostane orgánom štátnej správy. V súlade s požiadavkami smerníc sa v ustanovení § 5 upravuje postavenie predstavenstva úradu ako kolektívneho orgánu o tých troch členov, ako som už spomínal. Na čele predstavenstva bude stáť predseda úradu, ktorého bude voliť a odvolávať predstavenstvo. Predseda predstavenstva bude osobou, ktorá bude podpisovať všetky uznesenia a rozhodnutia úradu prijaté predstavenstvom úradu a všeobecne záväzné právne predpisy úradu schválené predstavenstvom. Predseda predstavenstva bude súčasne v postavení vedúceho služobného úradu voči zamestnancom úradu v štátnej službe. Ustanovenie § 6 obsahuje predpoklady na členov predstavenstva úradu, ktorých vymenováva a odvoláva vláda Slovenskej republiky na návrh Ministerstva hospodárstva Slovenskej republiky. Členov výberovej komisie budú po jednom navrhovať zástupcovia zamestnávateľov, zástupcovia zamestnancov a príslušný výbor Národnej rady Slovenskej republiky. Viem, že znie to asi veľmi komplikovane a Miroslav už tak zahľadel, tuto nevidím na tú tabuľku podo mnou, asi sa stratil v mojich slovách, ale Miro, vysvetlím ti to, tebe veľmi špeciálne. Dneska máme predsedu úradu, ktorý je menovaný vládou – áno, si spravodajca (povedané so smiechom) -, ktorý je menovaný práve tou vládou. Ale my tvrdíme, pardon, predseda je menovaný prezidentom Slovenskej republiky na návrh vlády Slovenskej republiky. A my tu ideme zaviesť naozaj nezávislý orgán, predstavenstvo, ako to chceme dosiahnuť. To znamená, dávame túto právomoc vláde. Inak o tomto je aj vládny návrh, ktorý sa dostane k nám do parlamentu možnože na budúci týždeň, ale my súčasne vravíme, že tá vláda má tých ľudí iba vymenovať. Samozrejme, je to na nich, koho si vyberie. Tieto návrhy vláde dáva ministerstvo, ktoré je iba poštárom týchto návrhov, ktoré predkladajú zástupcovia zamestnávateľov, zástupcovia zamestnancov a príslušný výbor Národnej rady Slovenskej republiky. To znamená, ministerstvo zriadi takúto výberovú komisiu. Náš návrh takisto ustanovuje aj nezlučiteľnosť funkcie člena predstavenstva a takisto konkurenčnú doložku pre členov predstavenstva. Čo je dôležité, ustanovuje princíp rotácie členov predstavenstva, ako aj predsedu predstavenstva úradu, čím dochádza k naplneniu požiadavky smerníc o vnútornom trhu zabezpečiť primeraný rotačný systém pre predstavenstvo alebo najvyššie vedenie národného regulačného orgánu v energetike, v čom spočíva ten rotačný princíp, to znamená, že v podstate tam každé dva roky sa bude obmieňať jeden člen. Mám to tu ďalej, ale trošku predbehnem. Takisto definuje to, že oni si toho svojho, toho predsedu toho úradu vyberú z toho trojčlenného predsedníctva a ten bude vždycky na tri roky, maximálne predĺžiteľný jedenkrát. Sprísňujú sa kvalifikačné predpoklady výkonu funkcie člena predstavenstva tak, aby sa pri výkone kompetencií zabezpečila čo najväčšia odbornosť vo všetkých oblastiach regulácie sieťových odvetví. To znamená, že nestačí nám odborník iba na elektroenergetiku, lebo úrad pre reguláciu sieťových odvetví dneska reguluje takisto plynárenstvo, teplárenstvo a vodárenstvo. Zriaďuje sa rada ako nezávislý kolektívny štátny orgán s cieľom zabezpečiť správnu transpozíciu požiadaviek na kvalitu orgánu rozhodujúceho o odvolaniach voči všetkým rozhodnutiam národného regulačného orgánu v zmysle komunitárneho práva. Obdobná právna úprava sa aplikuje v rozhodovacom procese napríklad Protimonopolného úradu Slovenskej republiky, vtedy možnože Eugen vedel viacej o tom povedať. Vzhľadom na úpravu postavenia rady ako samostatného orgánu regulácie v sieťových odvetviach a jeho oddelenia od úradu sa navrhuje postavenie a oprava kompetencií rady na čele s jej predsedom. Spolu bude mať rada päť členov vymenovaných na päť rokov. Po vzore rakúskeho modelu musia minimálne dvaja členovia rady mať právnické dvojstupňové vysokoškolské vzdelanie, najmenej jeden člen rady technické dvojstupňové vysokoškolské vzdelanie a od všetkých členov rady sa vyžaduje dostatočná prax v oblasti sieťových odvetví. Toto je, toto je napríklad jedna oblasť, kde som už mal nejaké diskusie práve s ľuďmi, ktorí sa tej regulácii venujú a tí sa ma pýtali: „A prečo, prečo tu máme dvoch s právnickým vzdelaním? Prečo dvoch s technickým? Ako je to napríklad s ekonómami?“ Toto je naozaj oblasť na diskusiu. Naozaj na odbornú diskusiu. Toto je rakúsky model, ale prečo nezaviesť nejaký vlastný, však máme koniec koncov aj vlastné špecifiká. Všetkých členov rady bude menovať a odvolávať prezident Slovenskej republiky, pričom návrhové oprávnenie bude patriť prezidentovi, Slovenskej advokátskej komore, zástupcom zamestnávateľov, zástupcom zamestnancov a spotrebiteľským združeniam. Takže máme tu päť členov regulačnej rady. Toľko z dôvodovej správy a zo samotného zákona. Možnože iba také krátke zhrnutie. Oddeľujeme regulačný úrad od regulačného úradu, to je to, čo sme tu doteraz nemali a čo od nás požadovala Európska komisia. Zavádzame oba orgány ako nezávislé, naozaj politicky nezávislé, fungujúce transparentne, fungujúce systémovo. Definujeme kritériá na ich vzdelanie, odbornosť a prax a viacej poviem v druhej časti, kde by som chcel alebo kde by som vás chcel vyzvať aj na nejakú diskusiu, v ktorej trošku poviem aj o tom, čo sa udialo v súvislosti s regulačným orgánom. Toto bola taká tá nudnejšia časť. Dúfam, že tá druhá bude zaujímavejšia. Takže ďakujem veľmi pekne za – pozornosť? Je to slovenské slovo? Myslím, že áno.